[pic] | EURÓPSKA KOMISIA | Brusel, 14.12.2010 KOM(2010) 742 v konečnom znení SPRÁVA KOMISIE RADE o daňovom režime tzv. „octroi de mer“ (námornej dane) uplatňovanom vo francúzskych zámorských departmentoch konečné rozhodnutie SEK(2010) 1558 SPRÁVA KOMISIE RADE o daňovom režime tzv. „octroi de mer“ (námornej dane) uplatňovanom vo francúzskych zámorských departmentoch Kontext V ustanoveniach Zmluvy o fungovaní Európskej únie (ZFEÚ), ktoré sa vzťahujú na veľmi vzdialené regióny Únie, ku ktorým patria aj štyri francúzske zámorské departmenty (DOM), sa v zásade nepovoľujú v zámorských departmentoch žiadne rozdiely v zdaňovaní miestnych výrobkov a výrobkov pochádzajúcich z metropolitného Francúzska alebo iných členských štátov. V článku 349 ZFEÚ (predtým článok 299 ods. 2 Zmluvy o ES) sa však uvažuje o možnosti zavedenia osobitných opatrení v prospech týchto regiónov, keďže existujú pretrvávajúce znevýhodnenia, ktoré majú vplyv na hospodársku a sociálnu situáciu vo veľmi vzdialených regiónoch. V rozhodnutí Rady 2004/162/ES z 10. februára 2004 prijatom na základe článku 299 ods. 2 Zmluvy o ES sa Francúzsku až do 1. júla 2014 povoľuje zaviesť oslobodenie od tzv. „octroi de mer“ (námornej dane) alebo jej zníženie pri určitých produktoch vyrábaných v zámorských departmentoch. Príloha k uvedenému rozhodnutiu obsahuje zoznam produktov, na ktoré sa môže vzťahovať oslobodenie od dane alebo jej zníženie. Rozdiel v zdaňovaní miestne vyrábaných produktov a iných produktov nesmie v závislosti od daného výrobku prekročiť 10, 20 resp. 30 percentuálnych bodov. V rozhodnutí Rady z 10. februára 2004 sa uvádzajú dôvody, ktoré viedli k prijatiu osobitných opatrení: odľahlosť, závislosť od dodávok surovín a energie, nutnosť vytvárať väčšie zásoby, malý miestny trh v kombinácii s málo rozvinutým vývozom atď. Všetky tieto znevýhodnenia sa prejavujú v podobe vyšších výrobných nákladov a tým aj vyššou výrobnou cenou miestne vyrábaných produktov, ktoré by bez osobitných opatrení boli menej konkurencieschopné v porovnaní s produktmi z dovozu, a to aj po zohľadnení nákladov na dopravu do zámorských departmentov. Z týchto dôvodov by bolo ťažšie zachovať miestnu výrobu. Osobitné opatrenia obsiahnuté v rozhodnutí Rady z 10. februára 2004 boli preto navrhnuté s cieľom posilniť miestny priemysel. V článku 4 rozhodnutia Rady z 10. februára 2004 sa ustanovuje, že francúzske orgány do 31. júla 2008 predložia Komisii správu o uplatňovaní režimu zdaňovania ustanoveného týmto rozhodnutím, aby bolo možné preskúmať vplyv prijatých opatrení a ich prínos pre podporu alebo zachovanie miestnych hospodárskych činností, pričom sa zohľadnia znevýhodnenia, ktorými sú postihnuté veľmi vzdialené regióny. Na základe tejto správy Komisia predloží Rade správu obsahujúcu kompletnú hospodársku a sociálnu analýzu a, v prípade potreby, návrh na úpravu ustanovení rozhodnutia z 10. februára 2004. Francúzske orgány uvedenú správu predložili Komisii 31. júla 2008. Dňa 22. decembra 2008 francúzske orgány predložili dodatok k tejto správe a 16. apríla 2010 predložili Komisii nové informácie, o ktoré Komisia požiadala 16. apríla 2009. Tieto dokumenty sú súčasťou (iba vo francúzskom znení) pracovného dokumentu určeného pre útvary Komisie, ktorý sa líši od tejto správy. Správa predložená francúzskymi orgánmi obsahuje žiadosť o úpravu zoznamu produktov, na ktoré sa môže v prípade Guyany vzťahovať diferencované zdaňovanie. Táto žiadosť, ktorá sa pôvodne týkala približne 80 produktov, prešla neskôr úpravami a vo svojej konečnej podobe zo 16. apríla 2010 sa týka len 64 produktov. Hlavné body obsiahnuté v správe francúzskych orgánov Správa na úvod pripomína jednotlivé fázy zavádzania rozhodnutia Rady z roku 2004 v zámorských departmentoch (DOM). V správe sa ďalej uvádza, že režim diferencovaného zdaňovania v rámci tzv. „octroi de mer“ (námornej dane) nepredstavuje prekážku pre obchodovanie so zámorskými departmentmi, keďže tok dovozu produktov podliehajúcich diferencovanému zdaňovaniu do všetkých štyroch zámorských departmentov mal od roku 2004 naďalej stúpajúcu tendenciu. Toto diferencované zdaňovanie nespôsobilo pri dotknutých produktoch zastavenie dovozu výrobkov nepochádzajúcich zo zámorských departmentov. V správe sa uvádza, že hoci je inflácia v zámorských departmentoch celkovo vyššia ako inflácia v metropolitnom Francúzsku, netýka sa to miestne vyrábaných produktov, na ktoré sa v najväčšej miere vzťahuje diferencované zdaňovanie. Správa sa nezaoberá vplyvom dane nazývanej „octroi de mer“ (námornej dane) na celkovú úroveň cien v zámorských departmentoch a na rozdiel medzi celkovou úrovňou cien v zámorských departmentoch a v metropolitnom Francúzsku. Pokiaľ ide o pomoc podnikom, v správe sa uvádza, že vzhľadom na existenciu ďalších foriem regionálnej pomoci poskytovanej podnikom so sídlom v zámorských departmentoch je ťažké presne vyčísliť vplyv diferencovaného zdaňovania. V správe sa pri tomto k bode dospelo k záveru, že režim diferencovaného zdaňovania v rámci „octroi de mer“ (námornej dane) predstavuje nevyhnutný nástroj na dosiahnutie rovnováhy ziskov a na udržanie mnohých výrobných činností v zámorských departmentoch. V správe sa konštatuje, že podniky v zámorských departmentoch – okrem tých najväčších – aj po zohľadnení všetkých foriem pomoci stále dosahujú o 2 percentuálne body nižší čistý zisk ako podniky v metropolitnom Francúzsku. V prípade najväčších podnikov sa práve diferencované zdaňovanie v rámci tzv. „octroi de mer“ (námornej dane) podieľa na podpore investícií týchto podnikov, čo prispelo a stále prispieva k udržaniu hospodárskeho rastu v týchto zámorských departmentoch. Príjmy plynúce z dane nazývanej „octroi de mer“ dosiahli v roku 2006 úroveň približne 923 miliónov EUR, pričom až 95 % príjmov z tzv. „octroi de mer“ (námornej dane) pochádza z „dovozu“. V správe sa stručne uvádza, akým spôsobom sa finančné prostriedky získané prostredníctvom dane nazývanej „octroi de mer“ použili. Dodatok k správe, ktorý Komisia dostala v decembri 2008, obsahuje už predtým poskytnuté informácie, ktoré francúzske orgány aktualizovali na základe údajov za rok 2007. Príjmy pochádzajúce z dane nazývanej „octroi de mer“ (námorná daň) sa zvýšili z 923 miliónov EUR na 957 miliónov EUR. Časť príjmov určená na financovanie investícií do zámorských departmentov postupne vzrástla až na úroveň 31 %. Rozdiely v zdaňovaní neprerušili nárast dovozu, hoci tento nárast nie je, s výnimkou Guadeloupe, výrazný. Podiel výroby na dopyte na domácom trhu sa líši v jednotlivých zámorských departmentoch a pohybuje sa od 29,1 % v prípade Guyany do 36,7 % v prípade ostrova Martinik. Poskytnuté údaje nerozlišujú skutočnosť, či predmetné výrobky využívajú alebo nevyužívajú diferencované zdanenie v rámci tzv. „octroi de mer“ (námornej dane). Pokiaľ ide o zamestnanosť, v dodatku k správe sa uvádza, že v tomto štádiu nebolo možné vyčísliť vplyv diferencovaného zdaňovania v rámci tzv. „octroi de mer“ na zamestnanosť v podnikoch, ktoré vyrábajú predmetné produkty. Správa však obsahuje celkové údaje týkajúce sa nezamestnanosti a pracovných miest v zámorských departmentoch. V súvislosti s cenami sa v tom istom dodatku uvádza, že dostupné štatistické údaje neumožňujú stanoviť vplyv dane nazývanej „octroi de mer“ (námorná daň) na celkovú úroveň cien výrobkov, ktoré podliehajú diferencovanému zdaňovaniu, ani na mieru inflácie v zámorských departmentoch. K dispozícii sú len údaje o vývoji cien produktov (podliehajúcich a nepodliehajúcich diferencovanému zdaňovaniu). Poskytnuté informácie vedú k odlišným záverom pre jednotlivé zámorské departmenty. Dodatok k správe napokon obsahuje doplňujúce odôvodnenia týkajúce sa žiadosti o úpravu zoznamu produktov, na ktoré sa môže v prípade Guyany vzťahovať diferencované zdaňovanie. Útvary Komisie listom z 15. apríla 2009 informovali francúzske orgány, že poskytnuté informácie sú nedostatočné na posúdenie skutočného vplyvu diferencovaného zdanenia na hospodársku činnosť zámorských departmentov. Komisia preto vyzvala francúzske orgány, aby pre každý zámorský department a pre každú kategóriu produktov, na ktoré sa v príslušnom zámorskom departmente vzťahuje diferencované zdanenie v rámci tzv. „octroi de mer“ (námornej dane), predložili hodnotenie vplyvu tohto daňového režimu z hľadiska zachovania a podpory miestnych činností, ako aj z hľadiska podmienok obchodovania. Francúzske orgány 16. apríla 2010 predložili Komisii rôzne tabuľky, ktoré pre každú z 32 veľkých kategórií produktov využívajúcich diferencované zdanenie v rámci tzv. „octroi de mer“ (námornej dane), obsahujú informácie o výške pomoci poskytnutej dotknutým podnikom, o zisku resp. stratách týchto podnikov, o počte ich zamestnancov, o podiele, ktorý majú miestne vyrábané produkty na trhu v porovnaní s podielom všetkých predávaných produktov, ako aj informácie o vývoji vývozu. Francúzske orgány okrem toho pozmenili svoju žiadosť týkajúcu sa Guyany, ktorá sa po úprave týka len 64 produktov, a poskytli rôzne spresňujúce údaje, ktoré od nich žiadala Komisia vo svojom liste z 15. apríla 2009. Analýza Komisie Komisia s ľútosťou konštatuje, že francúzske orgány neboli schopné od júla 2008 predložiť, tak ako sa ustanovuje v článku 4 rozhodnutia Rady z 10. februára 2004, presné hodnotenie vplyvu prijatých opatrení pre každú kategóriu produktov, na ktoré sa vzťahuje diferencované zdanenie v rámci tzv. „octroi de mer“ (námornej dane), a ich prínos pre podporu alebo zachovanie miestnych hospodárskych činností. Skutočnosť, že táto štúdia sa začala až a posteriori, spôsobila, že informácie boli Komisii poskytnuté oneskorene a navyše sú v niektorých prípadoch iba čiastkové, veľmi obmedzené alebo dokonca úplne chýbajú. Vzhľadom na dátum predloženia správy vypracovanej francúzskymi orgánmi (júl 2008) je za také dlhé obdobie veľmi ťažké preskúmať vplyv diferencovaného zdaňovania uplatňovaného v súlade s rozhodnutím Rady z 10. februára 2004. Francúzke orgány nepredložili príslušné údaje za rok 2004, keďže rozhodnutie 2004/162/ES vstúpilo do platnosti až od 1. augusta 2004 a keďže režim tzv. „octroi de mer“ (námornej dane), ktorý platil pred týmto dátumom, sa nemusel nutne zhodovať s režimom platným od tohto dátumu. Údaje za rok 2004 sa preto posudzovali ťažšie. Vzhľadom na všetky uvedené skutočnosti Komisia nebola schopná predložiť správu obsahujúcu „kompletnú hospodársku analýzu“, tak ako sa ustanovuje v článku 4 rozhodnutia z 10. februára 2004. Keďže Komisia do veľkej miery závisí od informácií poskytnutých Francúzskom a keďže nemá k dispozícii iné prostriedky na získanie ďalších informácií, môže vypracovať analýzu len na základe poskytnutých informácií. Z poskytnutých informácií bolo možné odvodiť ďalej uvedené závery. Pretrvávajúce znevýhodnenia zámorských departmentov Hoci správa francúzskych orgánov sa k tomuto bodu bližšie nevyjadruje, je zjavné, že znevýhodnenia produktov vyrábaných v zámorských departmentoch, ktoré boli dôvodom na rozhodnutie z 10. februára 2004, a ktoré sú uvedené v predchádzajúcom texte, naďalej pretrvávajú. Tieto znevýhodnenia majú štrukturálny charakter súvisiaci s odľahlosťou a ostrovným charakterom francúzskych zámorských departmentov, so všetkými dôsledkami, ktoré z toho vyplývajú a ktoré sa môžu prejavovať v podobe vyšších nákladov na miestnu výrobu. Dôsledky uplatňovania diferencovaného zdaňovania výrobkov v rámci tzv. „octroi de mer“ (námornej dane) O vplyve diferencovaného zdaňovania na rast a zamestnanosť v každom posudzovanom odvetví sa podarilo získať iba čiastkové informácie. Čo sa týka zamestnanosti, počet pracovných miest v odvetviach, na ktoré sa vzťahuje diferencované zdanenie v rámci tzv. „octroi de mer“ (námornej dane), sa v období rokov 2005 až 2007 nezmenil. V Guadeloupe ubudlo viac ako 1000 pracovných miest, najmä v odvetviach chovu a rybolovu. Úroveň zamestnanosti v rovnakých odvetviach podnikania na ostrove Martinik ostala v tom istom období prakticky nezmenená. V prípade Réunionu neumožňujú poskytnuté údaje stanoviť vývoj. Predložené informácie obsahujú tiež údaje o vývoji zisku dosiahnutom podnikmi, ktoré vyrábajú produkty miestne. Tieto informácie sú však iba čiastkové a pri jednotlivých odvetviach vedú k úplne rozdielnym záverom. Okrem toho úroveň zisku dosiahnutá týmito podnikmi zjavne nezávisí len od toho, či sa uplatňuje resp. neuplatňuje diferencované zdaňovanie v rámci tzv. „octroi de mer“ (námornej dane). Pokiaľ ide o podiely na trhu, ktoré pripadajú na miestne produkty, na ktoré sa vzťahuje diferencované zdanenie v rámci tzv. „octroi de mer“ (námornej dane), v porovnaní s podielom produktov dovážaných do zámorských departmentov, je na základe údajov poskytnutých 16. apríla 2010 možné konštatovať, že situácia je veľmi rôznorodá. Existujú produkty, pri ktorých – napriek zavedeniu diferencovaného zdaňovania v rámci tzv. „octroi de mer“ (námornej dane) – podiel miestnych produktov na trhu zostáva stále malý alebo veľmi malý. Pri iných produktoch vďaka rozdielu v zdaňovaní v rámci tzv. „octroi de mer“ (námornej dane) zase dosiahli miestne produkty viac-menej rovnaký podiel na trhu ako produkty dovážané do zámorských departmentov. Tieto dva prípady sú najčastejšie, čo zodpovedá informáciám uvedeným v pôvodnej správe z 31. júla 2008, podľa ktorých napriek režimu diferencovaného zdaňovania v rámci tzv. „octroi de mer“ (námornej dane) vo všetkých štyroch zámorských departmentov pokračoval od roku 2004 nárast „dovozu“ produktov nepochádzajúcich zo zámorských departmentov. Okrem toho, čo sa týka obchodovania s krajinami AKT, dovoz produktov pochádzajúcich z týchto krajín je ovplyvnený len okrajovo. Napokon počet týchto produktov (ide najmä o ropné produkty) je obmedzený. Pokiaľ ide o ďalšie produkty, z poskytnutých informácií je zjavné, že miestne produkty podliehajúce diferencovanému zdaňovaniu majú dominantné alebo dokonca výsostné postavenie na trhu, takže na „dovážané“ produkty pripadá veľmi malý alebo dokonca žiadny podiel na trhu. Vyplývajú z toho otázky o účelnosti zachovania diferencovaného zdaňovania v takých prípadoch, keď sa miestne produkty na prvý pohľad javia ako konkurencieschopné v porovnaní s produktmi z dovozu. V tomto štádiu sa zdá ťažké definitívne rozhodnúť túto otázku pre všetky dotknuté produkty, keďže v správe sú uvedené iba údaje za obdobie troch rokov. Túto otázku bude nutné podrobne preskúmať za predpokladu, že francúzske orgány požiadajú o predĺženie uplatňovania diferencovaného zdaňovania aj v období od júla 2014. V niektorých prípadoch sa však javí ako opodstatnené prispôsobiť rozhodnutie z 10. februára 2004 (pozri ďalej uvedený text) už odteraz. Potrebné úpravy v rozhodnutí Rady z 10. februára 2004 V poslednom pododseku článku 4 rozhodnutia Rady z 10. februára 2004 sa ustanovuje, že ku správe, ktorú Komisia predloží Rade, sa môže v prípade potreby pripojiť návrh na úpravu ustanovení uvedeného rozhodnutia. Taká situácia nastala. K predkladanej správe je pripojený návrh rozhodnutia Rady k ďalej uvedeným bodom. Rozšírenie zoznamu produktov, na ktoré sa môže vzťahovať diferencované zdaňovanie v rámci tzv. „octroi de mer“ (námornej dane) na území Guyany Francúzske orgány už v minulosti požiadali Komisiu, aby na základe článku 3 rozhodnutia Rady 2004/162/ES z 10. februára 2004 pripravila návrh rozhodnutia Rady s cieľom zvýšiť v prípade Guyany počet výrobkov, na ktoré sa môže vzťahovať diferencované zdaňovanie v rámci tzv. „octroi de mer“ (námornej dane). Tejto žiadosti sa v podstate nevyhovelo, keďže nešlo ani o jednu z dvoch situácií, ktorú predpokladá dané ustanovenie, teda vznik nových výrobných činností alebo ohrozenie miestnej výroby určitými obchodnými praktikami. V prípade tých niekoľkých produktov vyrábaných v Guyane, ktoré spadajú do pôsobnosti článku 3, Rada 9. júna 2008 prijala rozhodnutie 2008/439/ES. Francúzske orgány opakovane predložili svoju žiadosť týkajúcu sa Guyany v správe, ktorú predložili Komisii 31. júla 2008. V poslednom znení sa žiadosť týka 64 produktov, doplnených alebo zmenených. V návrhu Komisie sa predpokladá, že v prípade Guyany sa do jednotlivých zoznamov produktov, na ktoré sa môže vzťahovať diferencované zdaňovanie v rámci tzv. „octroi de mer“ (námornej dane), doplní 46 úplne nových produktov, a v prípade 6 produktov sa zvýši povolená diferenčná odchýlka v zdanení alebo sa rozšíri pôsobnosť dotknutých produktov. K 46 úplne novým produktom patrí 43 produktov, pre ktoré už existuje miestna výroba, a 3 produkty, pre ktoré zatiaľ neexistuje miestna výroba, sú však vypracované konkrétne projekty na začatie výroby v krátkom čase. Jednotlivé navrhované úpravy, ktoré by sa mali vykonať v rozhodnutí Rady z 10. februára 2004, sú podrobne uvedené v návrhu rozhodnutia Rady, ktoré je prílohou k tejto správe. Ďalšie úpravy uvedené v návrhu Po preskúmaní jednotlivých dokumentov obsahujúcich štatistické údaje, ktoré sú prílohou k správe francúzskych orgánov, sa zistilo, že je potrebné upraviť niekoľko bodov rozhodnutia z 10. februára 2004. Tieto úpravy nespochybňujú všeobecnú povahu opatrenia ustanoveného v rozhodnutí Rady z 10. februára 2004, ktoré sa uplatňuje až do 1. júla 2014. V niektorých konkrétnych prípadoch je však už teraz potrebné upraviť pôvodné znenie rozhodnutia tak, aby sa zohľadnili určité prípady zistené pri preskúmaní správy predloženej francúzskymi orgánmi alebo na základe položených otázok. Úpravy sa navrhujú z viacerých dôvodov. Po prvé sa zistilo, že od roku 2004 pre niektoré produkty zanikla miestna výroba a pri iných produktoch francúzske orgány prestali uplatňovať diferencované zdaňovanie v rámci tzv. „octroi de mer“ (námornej dane), keďže produkty miestnej výroby sa v súčasnosti nachádzajú na rovnakej cenovej úrovni ako produkty z dovozu. Preto neexistujú dôvody, prečo by sa predmetné produkty mali zapísať na zoznamy produktov, na ktoré sa v rámci tzv. „octroi de mer“ (námornej dane) môže uplatňovať diferencované zdaňovanie. Pri určitom počte výrobkov sa tiež zistilo, že skutočne uplatňovaná diferenčná odchýlka zdanenia v rámci tzv. „octroi de mer“ (námornej dane) je z rôznych dôvodov výrazne nižšia ako maximálna povolená diferenčná odchýlka zdanenia stanovená v rozhodnutí Rady z 10. februára 2004. Účelom opatrení z roku 2004 je poskytnúť francúzskym orgánom istú flexibilitu v stanovovaní odchýlok zdanenia, ktoré sa skutočne uplatňujú, neuvažuje sa preto o jej prehodnotení. Existujú však prípady, keď bol zistený výrazný rozdiel medzi maximálnou povolenou odchýlkou zdanenia a skutočne uplatňovanou odchýlkou. Takisto sa preskúmali prípady, keď je skutočne uplatňovaná odchýlka zdanenia o viac ako desať percentuálnych bodov nižšia ako maximálna povolená odchýlka. V niektorých prípadoch Komisia dospela k záveru, že nie je potrebné zachovať súčasnú úroveň maximálnej povolenej odchýlky, ale že by sa mala znížiť. V návrhu rozhodnutia Rady sa presne uvádzajú prípady, ktorých sa táto úprava týka. Takisto sa zistilo, že v prípade dvadsiatich produktov podliehajúcich diferencovanému zdaňovaniu mali v rokoch 2005, 2006 a 2007 miestne výrobky dominantné alebo dokonca výsostné postavenie na trhu, takže na výrobky z dovozu pripadal veľmi malý alebo dokonca nulový podiel na trhu (žiaden „dovoz“). Ako už bolo uvedené, Komisia má pochybnosti o potrebe zachovania diferencovaného zdaňovania týchto výrobkov, najmä ak sa diferencované zdaňovanie uplatňuje na dané výrobky s už existujúcou značnou miestnou výrobou, na základe čoho sa možno domnievať, že miestne vyrábané produkty nie sú menej konkurencieschopné ako produkty z „dovozu“. Tento bod bude prípadne potrebné preskúmať, keď sa skončí platnosť rozhodnutia z 10. februára 2004. Komisia sa však domnieva, že v rámci priebežne vykonávaných úprav je už v súčasnosti potrebné navrhnúť odstránenie dvoch produktov uvedených na zozname A v prílohe k rozhodnutiu z 10. februára 2004, pre ktoré existuje významná miestna výroba. V prípade Guadeloupe sa to týka niektorých vedľajších produktov potravinárskej výroby (produkt 2302). V prípade ostrova Réunion sa to týka niektorých pracích prostriedkov, ktoré sú odpadovým produktom výroby celulózy (produkt 3804 00). Všeobecný záver Informácie poskytnuté francúzskymi orgánmi neumožňujú získať ucelený pohľad na vplyv na miestnu výrobu v zámorských departmentoch, ktorý malo z hospodárskeho a sociálneho hľadiska zavedenie diferencovaného zdaňovania v rámci tzv. „octroi de mer“ (námornej dane) uplatňovaného na miestne produkty v porovnaní s produktmi z dovozu. Z poskytnutých čiastkových informácií je však možné vyvodiť, že režim diferencovaného zdaňovania v rámci tzv. „octroi de mer“ (námornej dane) umožnil pri väčšine dotknutých produktov zachovať miestnu výrobu schopnú dosiahnuť väčší či menší podiel na miestnom trhu. Je veľmi pravdepodobné, že bez zavedenia tohto diferencovaného zdaňovania by vo veľkej väčšine prípadov nebolo možné zachovať miestnu výrobu, čo by viedlo k nepriaznivým dôsledkom z hospodárskeho a sociálneho hľadiska. Pri niektorých produktoch, pri ktorých miestna výroba dosahuje väčšinový podiel na trhu a niekedy až dominantné postavenie, má Komisia väčšie pochybnosti o nevyhnutnosti zachovať diferencované zdaňovanie. Tieto pochybnosti sú ešte väčšie v prípade produktov, pri ktorých vôbec neexistuje dovoz výrobkov zo zahraničia. Túto otázku bude prípadne potrebné podrobne preskúmať na konci obdobia stanoveného rozhodnutím Rady z roku 2004. Komisia však už teraz navrhuje, aby sa dva produkty vyňali zo zoznamov produktov, na ktoré sa môže uplatňovať diferencované zdanenie. I keď otázka výberu metódy na obnovenie konkurencieschopnosti miestne vyrábaných produktov v porovnaní s produktmi „z dovozu“ patrí najmä do pôsobnosti francúzskych orgánov, Komisia s ľútosťou konštatuje, že správa francúzskych orgánov neobsahuje žiadne informácie o vplyve režimu diferencovaného zdaňovania produktov na celkovú úroveň cien v zámorských departmentoch, a nielen na infláciu, keďže dôsledkom diferencovaného zdaňovania je zmena v konkurencieschopnosti výrobkov s najvyššou výrobnou cenou, a tou je práve výrobná cena produktov vyrábaných v zámorských departmentoch.